Diari Oficial de la Generalitat Valenciana


Sumari del DOGV 4691, del 13-02-2004 (2004/1416)

ORDE de 5 de febrer de 2004 de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies farratgeres i de cultius tèxtils en la campanya de comercialització 2004/2005.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4691

Data del DOGV
:   13-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/1416


Data del document
:   05-02-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * producció vegetal
    * superfície d'explotació
    * lleguminosa
    * planta farratgera
    * ajuda pública
    * planta oleaginosa
    * ajuda a l'agricultura
    * planta tèxtil
    * suport econòmic
    * comercialització
    * planta industrial
    * cereal

ORDE de 5 de febrer de 2004 de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies farratgeres i de cultius tèxtils en la campanya de comercialització 2004/2005. [2004/1416]
  
El Reial Decret 1026/2002, de 4 d'octubre de 2002, sobre pagaments per superfície als productors de determinats productes agrícoles, té com a finalitat determinar el marc bàsic en què han d'enquadrar-se les actuacions de les administracions públiques competents en la tramitació, resolució, pagament i control d'estes ajudes a Espanya. Així mateix, l'Orde APA/3668/2003, de 22 de desembre, modifica el termini de presentació de les sol·licituds d'ajuda per superfície per a esta campanya de comercialització i, finalment, el recent Reial Decret 218/2004, de gener, introduïx les modificacions necessàries per a adaptar la normativa espanyola a la nova reforma de la Política Agrícola Comuna de la Unió Europea aprovada al mes de juny del 2003, que instaura des de la campanya 2004/2005 nous règims d'ajuda i modifica o deroga algunes disposicions aplicables als ja existents.
  
Este Reial Decret establix la normativa bàsica aplicable als règims comunitaris d'ajuda regulats pels reglaments següents:
  
Reglament (CE) 1782/2003 del Consell, de 29 de setembre, pel qual s'establixen normes comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors.
  
Reglament (CE) 2237/2003 de la Comissió, de 23 de desembre, pel qual s'establixen normes detallades d'aplicació de determinats règims d'ajuda previstos en el títol IV del Reglament (CE) 1782/2003 del Consell.
  
Reglament (CE) 1251/99, del Consell, de 17 de maig, pel qual s'establix un règim de suport als productors de determinats cultius herbacis.
  
Reglament (CE) 1577/96, del Consell, de 30 de juliol, pel qual s'establix una mesura específica en favor de determinades lleguminoses de gra i disposa la concessió d'un pagament per superfície als productors comunitaris de lleguminoses de gra.
  
Reglament (CE) 1051/2001, del Consell, de 22 de maig del 2001, sobre ajuda a la producció de cotó.
  
Reglament (CE) 609/99, de la Comissió, de 19 de març, pel qual s'establixen les condicions de concessió d'ajuda als productors de llúpol.
  
El control d'estes ajudes previstes en els reglaments anteriors es regix pel Reglament (CEE) 3508/92, del Consell, de 27 de novembre, pel qual s'establix un sistema integrat de control i gestió de determinats règims d'ajudes comunitaris per les autoritats competents, així com pel Reglament (CE) 2419/2001, de la Comissió, d'11 de desembre, pel qual s'establixen les disposicions d'aplicació del sistema integrat de gestió i control.
  
Sense perjuí de l'aplicació directa i immediata dels reglaments comunitaris referits, així com de la normativa bàsica estatal, resulta convenient transcriure certs preceptes, així com concretar, puntualitzar i determinar aspectes d'esta última, a fi de facilitar als agricultors de la Comunitat Valenciana l'accés a tals ajudes.
  
D'altra banda, les altes temperatures i l'escassetat de precipitacions registrades en els últims mesos, està impedint la realització de les sembres de cultius herbacis en les terres de secà de tota la Comunitat Valenciana. Així mateix, el dèficit de precipitacions ha provocat una pronunciada disminució de les reserves d'aigua, tant superficial com subterrània, amb la consegüent reducció de les disponibilitats d'aigua per a reg i risc de sobreexplotació d'aqüífers, la qual cosa està dificultant la realització de les sembres i el desenvolupament normal dels cultius en les superfícies de regadiu.
  
Per així, a proposta de la Direcció General de Producció i Comercialització Agrària, fent ús de les atribucions conferides per l'article 35 de la Llei de Govern Valencià,
  
ORDENE
  
CAPÍTOL I
  
Disposicions generals
  
Article 1. Objecte i definicions
  
1. Els titulars d'explotacions agràries hauran de presentar una única sol·licitud d'ajuda en l'àmbit nacional, sempre que desitgen obtindre:
  
a) Els pagaments per superfície a determinats cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és el cas, per a les superfícies retirades de la producció, establits en el Reglament (CE) 1251/99.
  
b) L'ajuda específica als productors d'arròs, prevista en el Reglament (CE) 1782/2003.
  
c) Les ajudes per superfície en favor de determinades lleguminoses de gra, previstes en el Reglament (CE) 1577/96.
  
d) Les ajudes als cultius energètics, la prima a les proteaginoses i la prima específica a la qualitat del blat dur en zones tradicionals, establides en el Reglament (CE) 1782/2003.
  
e) La consideració de les superfícies de cotó i llúpol, a efectes de la declaració preceptiva per a sol·licitar les ajudes establides pel Reglament (CE)1051/01 i el Reglament (CEE) 1696/71, respectivament.
  
f) La justificació de la superfície farratgera a efectes del càlcul del factor de densitat ramadera i el pagament per extensificació.
  
Les sol·licituds d'ajuda s'hauran de dirigir a la Conselleria d'Agricultura, Pesca i Alimentació sempre que l'explotació o la major part de les parcel·les de la mateixa es troben ubicades a la Comunitat Valenciana
  
2. Als efectes d'estes ajudes, s'entén per titular d'explotació el productor agrícola individual, persona física o jurídica o l'agrupació de persones físiques o jurídiques, amb independència del règim jurídic de l'agrupació i els seus membres, l'explotació dels quals es trobe en el territori espanyol.
  
En conseqüència, el titular d'una parcel·la i per a un mateix cultiu serà el mateix als efectes de qualsevol ajuda que se sol·licite.
  
Així mateix, es tindran en compte la resta de definicions relacionades en l'article 2 del Reial Decret 1026/2002.
  
Article 2. Presentació de les sol·licituds
  
1. Els interessats hauran de presentar la sol·licitud d'ajuda en els formularis i impresos que seran facilitats per les oficines de la Conselleria d'Agricultura, Pesca i Alimentació o en la pàgina web d'esta (http://www.gva.es) i que figuren com a annex a esta orde.
  
2. Les sol·licituds s'hauran de presentar en les oficines de la Conselleria d'Agricultura, Pesca i Alimentació o en els altres llocs i formes a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les sol·licituds s'hauran d'omplir en tots els apartats i tots els fulls hauran d'anar firmats pel titular de l'explotació o persona degudament autoritzada per este per a així. En tot cas, quan el sol·licitant actue a través de representant, este haurà d'acreditar per qualsevol mitjà vàlid en dret tal condició, així com expressar en la sol·licitud les seues dades personals.
  
CAPÍTOL II
  
Sol·licituds d'ajudes per superfície als productors
  
de cultius herbacis (Reglament (CE) 1251/1999),
  
lleguminoses gra, arròs, cultius energètics i declaració
  
de superfície farratgera, cotó i llépol
  
Article 3. Terminis de presentació
  
1. El termini de presentació de les sol·licituds d'ajudes «superfícies» serà el comprés entre el dia 12 de febrer i el 12 de març de 2004.
  
2. No obstant el que disposa l'apartat anterior, s'admetran sol·licituds d'ajuda fins als 25 dies naturals següents a la finalització del termini establit, si bé en este cas el seu import es reduirà en un 1 per cent per cada dia hàbil de retard, excepte en els casos de força major i de circumstàncies excepcionals reconegudes en l'article 48 del Reglament (CE) 2419/01. En cas de retard superior a 25 dies naturals, la sol·licitud es considerarà no presentada.
  
3. Els titulars d'explotacions agràries que hagen presentat sol·licituds d'ajuda «superfícies», podran modificar-les sense cap penalització fins al 31 de maig de 2004, en els supòsits previstos en l'article 8 del Reglament (CE) 2419/01. No s'admetran modificacions després d'esta data.
  
Article 4. Contingut de les sol·licituds d'ajuda «superfícies»
  
1. Les sol·licituds d'ajuda s'hauran d'omplir en els formularis i suports establits a este efecte i hauran de contindre com a mínim les dades següents:
  
- Les dades personals del titular de l'explotació, i cognoms i nom del representant legal en el cas de les persones jurídiques, amb el seu NIF.
  
- Declaració que totes les dades són veritables, que no ha presentat cap altra sol·licitud per este concepte en la mateixa campanya i que el titular de l'explotació coneix les condicions establides per la Unió Europea i l'Estat espanyol relatives als cultius declarats, així com el compromís exprés de col·laborar per facilitar els controls i de tornar les ajudes cobrades indegudament incrementades, si és el cas, amb l'interés corresponent.
  
- Declaració expressa d'allí que sol·licita:
  
\* pagaments per superfície per als cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és el cas, per a les superfícies retirades de la producció,
  
\* suplement de pagament per al blat dur en zones tradicionals o ajuda especial,
  
\* prima específica a la qualitat del blat dur,
  
\* prima específica a les proteaginoses,
  
\* ajuda específica als cultius energètics,
  
\* ajuda específica als productors d'arròs,
  
\* pagaments per superfície per a certes lleguminoses gra,
  
\* consideració de les superfícies farratgeres declarades per al càlcul del factor de densitat ramadera i
  
\* consideració de les superfícies de cotó i llúpol a efectes de la declaració preceptiva.
  
- La sol·licitud haurà de contindre una relació de la totalitat de les parcel·les agrícoles i de les superfícies farratgeres de l'explotació, incloent-hi també aquelles parcel·les que no són objecte d'esta ajuda. Caldrà especificar la utilització que es dóna a cada una de les parcel·les. No obstant, les parcel·les que no són objecte de sol·licitud d'ajuda «superfícies» ni de cap ajuda de les indicades en l'annex del Reglament (CEE) 3508/92, podran declarar-se com a «altres utilitzacions».
  
No serà necessària la declaració de les parcel·les oleícoles arreplegades en la Declaració de cultiu d'oliverar vigent.
  
- Per a cada una de les parcel·les agrícoles s'haurà d'indica:
  
\* Les referències identificatives, que seran les alfanumèriques corresponents a la parcel·la o parcel·les cadastrals que, en tot o en part, constituïxen la corresponent parcel·la agrícola. En els casos de termes municipals o part dels mateixos que hagen sigut sotmesos a un procés de transformació del territori o redistribució de la propietat, per als quals encara no es dispose novament cadastre, s'autoritza la utilització de les referències identificatives alfanumèriques contingudes en els plans en què es reflectisca la nova situació de la propietat.
  
\* La superfície neta de la parcel·la agrícola en hectàrees amb dos decimals.
  
\* Sistema d'explotació: secà o regadiu, segons siga procedent.
  
\* L'espècie cultivada, amb menció de la varietat o varietats sembrades quan es tracte de blat dur, colza, arròs, cànem, llúpol, cotó i lli tèxtil.
  
Si és el cas, que la parcel·la agrícola en qüestió ha de ser computada com a superfície farratgera, sense percebre els pagaments per superfície per als cultius subvencionables sembrats en estes. Quan així siga procedent, per decisió del sol·licitant, es diferenciaran les parcel·les agrícoles sembrades de cultius subvencionables per als quals no es desitgen obtindre els pagaments o no es desitge la consideració d'estos com a superfícies farratgeres a efectes del càlcul del factor de densitat ramadera.
  
S'identificaran també aquelles parcel·les que sol·liciten l'ajuda específica per a la producció de cultius energètics.
  
\* El tipus de guaret, distingint entre guaret tradicional i mediambiental; si no s'especifica es considerarà que es realitza guaret tradicional. El tipus de retirada, especificant si es tracta de retirada fixa o lliure i obligatòria o voluntària. En tots els tipus de retirada s'haurà d'especificar si es mantindrà la terra nua o amb una coberta vegetal; si no s'especifica es considerarà que es tracta de retirada lliure i que es manté sense coberta vegetal.
  
\* En les parcel·les declarades com a retirades en les que es cultive algun producte amb destí no alimentari, s'haurà d'indicar, a més del tipus de retirada, l'espècie cultivada, amb indicació del rendiment previst en kg/ha per cada espècie i varietat per als cultius anuals i, per als cultius plurianuals, la duració del cicle de cultiu i la periodicitat previsible de collita.
  
\* En les parcel·les declarades per a la producció de cultius energètics s'expressarà l'espècie cultivada i la superfície ocupada per cada espècie. Queda exclosa com a matèria primera per a la producció de productes energètics el cultiu de remolatxa sucrera. S'hauran de complir les obligacions de l'Annex 9 del Reial Decret 218/2004.
  
\* El guaret mediambiental i la repoblació forestal d'acord amb el Reglament (CE) 1257/99 s'hauran de declarar per separat amb indicació de:
  
- La superfície a computar per al compliment dels índexs comarcals de guaret per a les terres de cultius herbacis de secà per a la campanya 2004/2005 en el cas del guaret mediambiental.
  
- La superfície a computar per al compliment de l'obligació de la retirada del cultiu prevista en el Reglament (CE) 1251/99.
  
- La superfície diferent de les indicades en els dos guions anteriors.
  
\* La superfície utilitzada per a la producció de farratges destinats a la deshidratació, bé per mitjà d'assecat artificial, bé per mitjà d'assecat al sol, que al·ludix el Reglament (CE) 1786/2003, del Consell, sobre l'organització comuna de mercat dels farratges dessecats.
  
\* Les superfícies o parcel·les agrícoles declarades a efectes del càlcul del factor de densitat ramadera, amb indicació expressa de la part d'estes que ha de considerar-se com a terra de pasturatge, especificant el tipus de past i la forma d'aprofitament, d'acord amb l'article 11 de la present Orde i amb la normativa vigent en matèria d'ajudes a la ramaderia.
  
\* En el cas del lli tèxtil i cànem, s'haurà d'indicar la data de sembra i la dosi de llavor utilitzada. En cas de cultivar-se distintes varietats en una mateixa parcel·la agrícola, caldrà indicar la situació de cada varietat en la dita parcel·la.
  
- Totes les parcel·les agrícoles declarades i identificades cadastralment seran contrastades amb la base de dades facilitades per les gerències de Cadastre de Rústica.
  
2. Els titulars d'explotacions agràries hauran de presentar junt amb la sol·licitud d'ajuda «superfícies», la documentació següent:
  
a) En cas de no haver presentat sol·licitud d'ajuda «superfícies» en la campanya anterior, fotocòpia del DNI / CIF del sol·licitant i fotocòpia del DNI del representant, si n'hi haguera.
  
b) Acreditació, si és el cas, de la representació, per mitjà de qualsevol mètode vàlid en dret.
  
c) Acreditació de la titularitat per part del beneficiari de les dades bancàries per al pagament de l'ajuda per mitjà de document normalitzat de manteniment de tercers. No serà necessari per a aquells beneficiaris que hagen presentat sol·licitud en la campanya anterior i mantinguen el mateix compte bancari.
  
d) Croquis tancats que permeten situar i localitzar totes les parcel·les agrícoles declarades sempre que no es corresponguen amb una o diverses parcel·les cadastrals en la seua integritat, excepte per a parcel·les de pastos i prats d'utilització en comú. Queden exemptes d'esta obligació les parcel·les cadastrals inferiors a 10 hectàrees quan no es destinen a blat dur, retirada, lli tèxtil i cànem.
  
e) En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en el qual s'expresse el nombre d'hectàrees assignades i que la superfície es troba disponible durant tot l'any 2004 per a la cria d'animals.
  
f) Justificació per mitjà d'un informe agronòmic d'un tècnic competent, de les pràctiques agronòmiques que suporta la sol·licitud en el cas que la relació de guaret blanc respecte a la superfície de secà per a les quals se sol·liciten pagaments per superfície (pels cereals, oleaginoses, proteaginoses, lli no tèxtil, lli tèxtil, cànem i terres retirades del cultiu) siga menor, en més de 10 punts al corresponent índex comarcal.
  
g) Còpia de la factura de compra de la llavor certificada sempre que se sol·licite ajuda per a suplement de pagament o ajuda específica per al blat dur.
  
h) Còpia del contracte formalitzat amb el primer transformador per als cultius energètics, que s'utilitzaran en la producció d'algun dels productes previstos en l'article 88 Reglament (CE) 1782/2003. Caldrà formalitzar un únic contracte per matèria primera cultivada i haurà de figurar la collita prevista.
  
i) Còpia del contracte de compravenda de matèries primeres per als cultius inclosos en l'Annex I del Reglament (CE) 2461/1999.
  
j) Compromís de destí no alimentari per als cultius inclosos en l'annex II del Reglament (CE) 2461/1999.
  
k) En el cas del lli tèxtil i cànem, s'haurà de presentar els originals de les etiquetes oficials que certifiquen que les varietats utilitzades es corresponen amb les reglamentàriament autoritzades. Per al cas del lli també es considerarà justificant una còpia de la factura del proveïdor de llavors autoritzat. En cas de reutilització de llinosa, caldrà presentar còpia de la sol·licitud i concessió de l'ajuda, presentada pel mateix cultivador, la campanya precedent.
  
Article 5. Comunicacions de no sembra
  
1. La data límit de sembra per a cada cultiu serà la següent:
  
- Tots els cultius herbacis inclosos en el reglament (CE) 1251/99, excepte la dacsa dolça i el cànem: 31 de maig de 2004.
  
- Dacsa dolça i cànem: 15 de juny de 2004.
  
- Arròs: 30 de juny de 2004.
  
2. Els titulars d'explotacions agràries que, a les dates límit indicades, no hagen sembrat en la seua totalitat o en part, la superfície de dacsa dolça, cànem i arròs declarada en la seua sol·licitud d'ajuda, hauran de notificar-ho abans de les dites dates a la Conselleria d'Agricultura, Pesca i Alimentació en la forma que s'indica a continuació:
  
a) Els que no hagen sembrat part de la superfície declarada d'algun dels cultius en qüestió hauran d'omplir el formulari de relació de parcel·les agrícoles d'ajuda «superfícies», en la capçalera del qual hauran d'escriure, amb lletres majúscules, la frase «NOTIFICACIÓ DE NO-SEMBRA», i ressenyar les parcel·les que no hagen sigut sembrades, així com el cultiu de què es tracte.
  
b) Els que no hagen realitzat sembra alguna dels cultius en qüestió en les superfícies declarades hauran de comunicar-ho, fent constar les dades mínimes que figuren en el model de l'annex 8 del Reial Decret 1026/2002.
  
Article 6. Pagaments per superfície en regadiu
  
A efectes de la percepció d'estos pagaments, tindran la consideració de superfície de regadiu les parcel·les agrícoles cadastrades com de regadiu abans de finalitzar el termini de presentació de les sol·licituds a què es referix l'article 3 de la present orde.
  
Article 7. Modalitats de retirada de terres
  
1. El requisit de la retirada obligatòria de terres establit en l'apartat 3 de l'article 2 del Reglament 1251/99 per als productors de cultius herbacis que sol·liciten pagaments per superfície podrà complir-se per mitjà de les modalitats següents:
  
a) Retirada fixa, que implica un compromís de retirada permanent de les parcel·les afectades durant un període plurianual no superior a cinc anys, aplicant-se el que establix l'article 20 del Reglament 2316/99.
  
b) Retirada lliure, que no exigix cap compromís plurianual respecte a les parcel·les que han de retirar-se del cultiu.
  
Per a la campanya de comercialització 2004/05, el tipus bàsic de retirada de terres obligatòria es fixa en el 5 per cent.
  
2. Té la consideració de retirada voluntària la realitzada en un percentatge superior a l'establit en la normativa comunitària com obligatori. La retirada voluntària podrà arribar fins al 10% de la superfície total per la qual es sol·liciten pagaments en secà o en regadiu, respectivament, en el marc del Reglament 1251/99. En este cas, el titular de l'explotació pot rebre una compensació idèntica a l'establida per a la retirada obligatòria.
  
3. Es podrà superar la suma del percentatge obligatori de la corresponent campanya i el 10% del percentatge voluntari, amb el límit màxim corresponent a una superfície retirada que no supere la cultivada, en els casos següents:
  
- Per a les terres de secà, en el cas de concentracions parcel·làries.
  
- Per a les terres de regadiu, quan les explotacions estiguen situades en zones objecte de plans de millora del regadiu que impliquen concentració parcel·lària.
  
4. Aquells productors que sol·liciten pagaments per una superfície que no excedisca la necessària per a produir 92 tones de cereals, en funció dels rendiments determinats en el Pla de Regionalització per a la comarca i tipus de cultiu que figure en la sol·licitud, no estaran obligats a retirar terres de la producció. Per tant, tota la retirada de cultiu que realitzen té la consideració de voluntària i, en conseqüència, han de respectar el límit establit per a esta.
  
5. No obstant, per a la campanya de comercialització 2004/2005 la retirada total de terres de les explotacions, és a dir, la suma de la retirada obligatòria i la voluntària, podrà ser de fins al 20% de la superfície per a la qual se sol·licite ajuda.
  
6. Tanmateix, ateses les condicions climàtiques excepcionals exposades en el preàmbul d'esta orde i en virtut de l'article 19 del Reial Decret 1026/2002, de 4 d'octubre, del Ministeri d'Agricultura, Pesca i Alimentació, s'incrementen els límits de les retirades voluntàries en tot el secà i el regadiu de la Comunitat Valenciana per a la campanya de comercialització 2004/2005, de manera que es permet que la superfície retirada del cultiu (obligatòria més voluntària) puga representar fins al 50% del total de la superfície per la qual se sol·liciten els pagaments per superfície de secà i fins al 20% del total de la superfície per la qual se sol·liciten els pagaments per superfície de regadiu a tota la Comunitat Valenciana, excepte a les comarques de la Meridional, Central i Vinalopó de la província d'Alacant en les quals es permetrà que la superfície retirada del cultiu (obligatòria més voluntària) puga representar fins al 75% del total de la superfície per la qual se sol·liciten els pagaments per superfície de secà i de regadiu.
  
Article 8. Requisits per a optar a l'ajuda especial al blat dur
  
1. Per a poder acollir-se a l'ajuda especial al blat dur, serà necessari reunir les condicions següents:
  
a) Les explotacions han d'estar situades en les comarques agràries definides en el Pla de regionalització productiva d'Espanya de l'annex 5 del Reial Decret 1026/2002 i mai en superfícies de regadiu.
  
b) Han de rebre el corresponent pagament per superfície com a cereal.
  
c) En la sembra s'ha d'utilitzar únicament llavor certificada, respectant les dosis mínimes de sembra establides en l'annex 3 del Reial Decret 1026/2002 i aportar la prova de la seua utilització junt amb la sol·licitud. Si l'agricultor acredita disposar dels mitjans mecànics i químics exigits per la sembra directa o de precisió podrà considerar-se una dosi mínima de sembra de 125 kg/ha.
  
d) Respectar la rotació de cultius.
  
Article 9. Requisits de les superfícies d'arròs
  
1. Les ajudes específiques s'abonaran a les parcel·les agrícoles completament utilitzades i cadastrades com de regadiu amb anterioritat al 20 de desembre de 1998 o, en tot cas, les que hagen percebut estes ajudes específiques en la campanya 1998/1999.
  
2. En tot cas, en les superfícies a què es referix l'apartat anterior, hauran d'haver-se efectuat els treballs normals requerits per al cultiu de l'arròs i este haver arribat a la floració.
  
3. Les parcel·les afectades per una sol·licitud d'ajuda directa als productors d'arròs no poden ser objecte de cap altra sol·licitud per superfície en la mateixa campanya.
  
Article 10. Declaracions obligatòries dels productors d'arròs
  
Els productors d'arròs que s'acullen a les ajudes específiques han de realitzar les següents declaracions en els impresos que seran facilitats per les oficines de la Conselleria d'Agricultura, Pesca i Alimentació o en la pàgina web d'esta (http://www.gva.es):
  
a) Abans del 15 d'octubre de 2004, declaració d'existències en el seu poder al 31 d'agost de 2004, classificades per varietats i tipus d'arròs (redó, mitjà, llarg A i llarg B). Aquells productors que en el moment de presentar la sol·licitud d'ajuda ja no disposen d'existències d'arròs, podran presentar esta declaració junt amb la sol·licitud d'ajudes.
  
b) Abans del 15 de novembre de 2004, la declaració de collita, distingint la superfície utilitzada i la producció obtinguda de les diferents varietats.
  
Estes declaracions s'hauran de presentar davant de la Comunitat Autònoma on s'haja presentat la sol·licitud d'ajuda específica.
  
En el cas dels productors associats, les declaracions de collita podran ser realitzades per la seua entitat associativa, que les presentarà acompanyades de suport informàtic.
  
Article 11. Terres de pasturatge i tipus d'aprofitament
  
A la Comunitat Valenciana s'establixen els següents tipus de pastos i formes d'aprofitament per a aquelles explotacions en què se sol·liciten ajudes per extensificació i els pagaments addicionals:
  
- Past arbustiu: terreny amb arbustos i matolls que cobrixen més del 20% de la superfície i és aprofitat a dent pel ramat, durant un període indefinit d'anys.
  
- Past amb arbratge: bosc o repoblació forestal oberts, buits o aclarits, naturalment o artificialment, que s'aprofiten per a pasturatge.
  
- Erms a pastos: antigues terres agrícoles que, per abandó, estan ermes o improductives i on creix una vegetació espontània que s'aprofita per a pasturatge.
  
- Pastius: pastos a dent, constituïts per gramínies dominants bastes que, per efecte del clima, es poden agostar o assecar a l'estiu. La cobertura del sòl és variable i sovint el past està esguitat d'espècies llenyoses amb aprofitament mixt.
  
- Deveses o superfícies adevesades: superfícies amb arbratge poc dens i amb estrat herbaci ben desenrotllat, sense a penes estrat arbustiu, l'aprofitament del qual és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament pel ramat o per mètodes mixtos (dent, ensitjament, fenc) durant un període indefinit d'anys.
  
- Prat artificial: Cultiu constituït fonamentalment per gramínies i lleguminoses per a l'alimentació del ramat en què es realitzen labors culturals de manteniment. El seu aprofitament és mixt.
  
- Cultius farratgers monòfits o de mescla senzilla: a excepció dels cultius herbacis de l'annex 1 del Reglament (CE) 1251/1999, amb aprofitament mixt.
  
- Pastos de port: past d'estiu i de dent en explotació extensiva. Són pastos amb herba fina i aprofitament a dent.
  
- Guaret de past: vegetació espontània que apareix en una superfície agrícola quan es deixa descansar el sòl durant un o més anys. Esta superfície no serà computable a efectes del compliment de l'índex de guaret. El seu aprofitament és a dent.
  
CAPÍTOL III
  
Controls i pagament de les ajudes
  
Article 12. Superfícies amb dret a pagament
  
1. La superfície mínima per sol·licitud per al pagament per superfície per als cultius herbacis inclosos en el Reglament (CE) 1251/1999 serà de 0,3 hectàrees.
  
2. La superfície mínima per sol·licitud de les ajudes específiques per a l'arròs, els cultius energètics i les primes específiques a la qualitat del blat dur i a les proteaginoses serà de 0,3 hectàrees per cada tipus de cultiu. Les lleguminoses gra no tenen cap limitació quant a superfície mínima per a percebre l'ajuda.
  
3. Per a poder percebre els pagaments corresponents en les terres retirades del cultiu haurà de realitzar-se el guaret d'acord amb les directrius de l'article 14 del Reial Decret 1026/2002 i la superfície de retirada haurà de tindre una extensió de com a mínim 0,3 hectàrees per parcel·la indivisa i una amplària de 20 metres com a mínim, amb les excepcions de l'apartat 2 de l'article 18 del mateix Reial Decret.
  
4. A efectes dels pagaments per superfície, es tindran en compte les superfícies declarades o les determinades en compliment de les disposicions relatives a:
  
- Els índexs comarcals de guaret per a les terres de secà que s'han de respectar per a poder beneficiar-se dels pagaments per superfície del Reglament (CE) 1251/99, relacionats en l'annex 1 del Reial Decret 1026/2002.
  
- La normativa específica aplicable a cada un dels cultius previstos en l'article 1 de la present Orde.
  
- La retirada de terres del cultiu.
  
- La utilització de terres retirades de cultiu per a la producció de matèries primeres amb destí no alimentari.
  
- Els resultats dels controls administratius i sobre el terreny de les sol·licituds d'ajuda.
  
- Les superfícies bàsiques nacionals i les subsuperfícies bàsiques regionals, així com les superfícies màximes garantides.
  
Article 13. Control de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i la seua adequació als que estiguen en poder de l'administració pública i, per un altre, del respecte a la normativa comunitària i estatal vigent.
  
b) Les inspeccions sobre el terreny es realitzaran en les explotacions dels beneficiaris de les ajudes, seguint el pla regional de control de la Comunitat Valenciana.
  
En el cas de les superfícies declarades de cotó, els controls anteriors es complementaran amb els establits en els seus respectius reglaments sectorials d'aplicació.
  
2. En relació als controls sobre el terreny, els cultius herbacis han de mantindre's, com a mínim, fins al principi de la floració en les condicions normals de creixement. En el cas de les llavors oleaginoses, proteaginoses, llavors de lli no tèxtil, lli destinat a la producció de fibres i el blat dur s'hauran de mantindre obligatòriament en peu fins al 30 de juny, excepte en aquells casos en què la collita es realitze abans d'eixa data en la fase de maduració completa. Tractant-se de cultius proteaginosos, la collita no podrà realitzar-se fins després de la fase de maduració lletosa. Per a poder rebre l'ajuda per superfície en el cultiu de les lleguminoses gra, les superfícies han d'haver sigut sembrades i mantingudes en condicions normals de creixement i collides.
  
3. Si la superfície declarada per a un grup de cultiu en una sol·licitud d'ajuda per superfície sobrepassa la superfície determinada per a eixe grup de cultiu com a conseqüència de l'execució de controls administratius o sobre el terreny, serà la superfície determinada la que es tinga en compte per al càlcul de l'import de l'ajuda, sense perjuí de les reduccions i exclusions previstes en els article 32 a 35 del Reglament (CE) 2419/01. A efectes del present article, es distingiran els grups de cultiu arreplegats en l'article 30 de l'esmentat Reglament. Atesa la seua importància, en els articles 15 i 16 següents es reproduïxen els articles 32 i 33 de tal Reglament.
  
Article 14. Reduccions i exclusions per motiu de declaracions excessives
  
1. Quan, per a un grup de cultius la superfície declarada sobrepasse la superfície determinada de conformitat amb l'apartat 2 de l'article 31 del Reglament (CE) 2419/01, l'ajuda es calcularà sobre la base de la superfície determinada, reduïda en el doble de la diferència comprovada, si esta és superior al 3% o dos hectàrees perí inferior o igual al 20% de la superfície determinada.
  
Si la diferència és superior al 20% de la superfície determinada, no es concedirà cap ajuda per superfície en relació amb el grup de cultius en qüestió.
  
2. Si respecte de la superfície global determinada inclosa en una sol·licitud d'ajuda d'acord amb els règims d'ajuda indicats en la lletra a) de l'apartat 1 de l'article 1 del Reglament (CEE) núm. 3508/92, la superfície declarada sobrepassa la superfície determinada de conformitat amb l'apartat 2 de l'article 31 en més d'un 30%, es denegarà l'ajuda a què haguera tingut dret el productor d'acord amb l'apartat 2 de l'article 31 a càrrec d'eixos règims durant l'any natural en qüestió.
  
Si la diferència fóra superior al 50%, el productor quedarà exclòs novament de la percepció de l'ajuda fins a un import equivalent a la diferència entre la superfície declarada i la determinada d'acord amb l'apartat 2 de l'article 31. Este import es deduirà dels pagaments de les ajudes a càrrec de qualsevol dels règims d'ajuda previstos en l'apartat 1 de l'article 1 del Reglament (CEE) núm. 3508/92 a les quals tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.
  
Article 15. Incompliment intencional
  
Quan les diferències entre la superfície declarada i la superfície determinada de conformitat amb l'apartat 2 de l'article 31 es deriven d'irregularitats comeses intencionadament, no es concedirà l'ajuda a què haguera tingut dret el productor d'acord amb l'apartat 2 de l'article 31 del Reglament (CE) 2419/01, a càrrec del règim d'ajuda de què es tracte durant l'any natural en qüestió.
  
A més, si la diferència fóra superior al 20% de la superfície determinada, el productor quedarà exclòs novament de la percepció de l'ajuda fins a un import equivalent al de la diferència entre la superfície declarada i la determinada d'acord amb l'apartat 2 de l'article 31. Este import es deduirà dels pagaments de les ajudes a càrrec de qualsevol dels règims d'ajuda previstos en l'apartat 1 de l'article 1 del Reglament (CEE) núm. 3508/92 a les quals tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.
  
Article 16. Períodes de pagament de les ajudes
  
La tramitació del pagament s'ajustarà al que determina el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la Política Agrícola Comuna.
  
El pagament de les ajudes serà a càrrec de la línia pressupostària T4730000 (Aplicació a la Comunitat Valenciana de la Política Agrícola Comunitària) del programa 714.50 (Ordenació i Garantia Agrària en el Marc de la PAC) del pressupost de la Generalitat Valenciana per a 2004.
  
Les dates d'abonament dels imports corresponents a les ajudes previstes en esta orde seran:
  
a) En el període comprés entre el 16 de novembre i el 31 de gener de l'any següent a la collita, els pagaments per superfície corresponents a cereals, oleaginoses, proteaginoses, lli no tèxtil, lli i cànem destinats a la producció de fibres i retirada de terres, excepte en el cas previst en l'apartat c), i el suplement de pagament i l'ajuda especial per al blat dur. Les ajudes específiques a la qualitat del blat dur, a les proteaginoses, a l'arròs i als cultius energètics s'abonaran en el període comprés entre l'1 de desembre i el 30 de juny de l'any natural següent.
  
b) En els seixanta dies següents a la publicació del seu import definitiu, l'ajuda a les lleguminoses de gra.
  
c) En el període comprés entre el 16 de novembre i el 31 de març de l'any següent a la collita, el pagament per superfície corresponent a les superfícies de retirada utilitzades per a la producció de matèries primeres amb destí no alimentari.
  
Article 17. Devolució dels pagaments indegudament percebuts
  
En el cas de pagaments indeguts, els productors hauran de reembossar els seus imports, més els interessos corresponents al temps transcorregut entre la notificació de l'obligació de reembossament al productor i el reembossament o la deducció efectives. El tipus d'interés a aplicar serà el de demora establit en la corresponent Llei de Pressupostos Generals de l'Estat.
  
DISPOSICIONS FINALS
  
Primera
  
Es faculta la Direcció General de Producció i Comercialització Agrària perquè dicte les disposicions necessàries per al desplegament i aplicació d'esta orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 5 de febrer de 2004
  
La consellera d'Agricultura, Pesca i Alimentació